Avui es tanca el 2016, l’any que Catalunya Sí que Es Pot i En Comú Podem van posar com a límit per a celebrar un referèndum pactat amb l’estat espanyol. El diputat Lluís Rabell ho afirmava clarament: ‘Si el 2016 no hi ha un referèndum, el Parlament de Catalunya hauria de prendre la iniciativa i convocar mobilitzacions ciutadanes’.

Lluís Rabell i CSQEP: "Si al 2016 no hi ha referèndum el Parlament de CAT hauria de prendre la iniciativa i….". pic.twitter.com/6wqErQeizw — Kasper Juul (@KasperJuul_0) April 28, 2016

També Joan Coscubiela, el dia que la cambra catalana aprovava la resolució 1/XI sobre l’inici del procés polític, proposava com a termini màxim per a celebrar un referèndum: l’any 2016. ‘Proposem un referèndum pactat, l’única manera que es pugui celebrar amb condicions d’eficàcia jurídica i política […] I proposem una data límit: el 2016. Avui, doncs, acaba aquesta data límit.

Joan Coscubiela (CSQEP, 9 nov. 2015) sobre el referèndum pactat amb qui no vol pactar. "Cal insistir. I proposem una data límit: al 2016". pic.twitter.com/20QI7Sw9H7 — Kasper Juul (@KasperJuul_0) December 23, 2016

Però no només Catalunya Sí que Es Pot apostava per un referèndum l’any 2016. També En Comú Podem, que en un piulet de fa poc més d’un any citava el líder de la formació al congrés espanyol, Xavier Domènech: ‘El termini per aconseguir el referèndum és el 2016’.

"El termini per aconseguir el referèndum és 2016", @XavierDomenechs #ElCanviReal — En Comú Podem (@EnComu_Podem) December 10, 2015

Rabell, Coscubiela i Domènech fugen ara de posar terminis. La seva proposta a la cimera pel referèndum del dia 23 va ser, de fet, un referèndum acordat amb l’estat espanyol però sense fixar una data límit. El termini que es fan posar per celebrar un referèndum pactat expira avui i l’acord amb l’estat espanyol és encara improbable. Malgrat que hi ha un percentatge de diputats al congrés espanyol que dóna suport al dret de decidir de Catalunya, la majoria absoluta de PP, PSOE i C’s nega categòricament aquesta possibilitat.

En l’última compareixença de l’any, Mariano Rajoy tancava la porta a pactar un referèndum pactat: ‘No es pot celebrar un referèndum per liquidar la sobirania nacional. No es pot’.